b'\n_START_ARTICLE_\nJan Lievens\n_START_SECTION_\nBiografija\n_START_PARAGRAPH_\nJanas Lyvensas gim\xc4\x97 1607\xc2\xa0m. spalio 24 d. Leidene. Jo t\xc4\x97vas Lieven Hendrickcz buvo meninis siuvin\xc4\x97tojas. I\xc5\xa1 prad\xc5\xbei\xc5\xb3 Janas Lyvensas mok\xc4\x97si pas Leideno tapytoj\xc4\x85 Joris van Schooten (apie 1587\xe2\x80\x931653). 1618\xe2\x80\x931620 m. Lyvensas gyveno Amsterdame, kur mok\xc4\x97si pas Piter\xc4\xaf Lastman\xc4\x85. Pasak legend\xc5\xb3, tik 12 met\xc5\xb3 b\xc5\xabdamas Lyvensas priblo\xc5\xa1k\xc4\x97 Leideno visuomen\xc4\x99 savo paveikslais. Po moksl\xc5\xb3 pas Lastman\xc4\x85, Jan\xc4\x85 Lyvens\xc4\x85 \xc5\xbeenkliai paveik\xc4\x97 Utrechto karavad\xc5\xbeistai: Geritas van Honthorstas, Dirkas van Baburenas ir Hendrikas Terbriugenas. Lyvensas tap\xc4\x97 veik\xc4\x97jus labai arti tapybos pavir\xc5\xa1iaus, naudojo a\xc5\xa1trius \xc5\xa1viesotamsos kontrastus, naudojo impasto._NEWLINE_1620-\xc5\xb3j\xc5\xb3 pabaigoje Janas Lyvensas artimai draugavo su Rembrantu. Jie naudojosi ta pa\xc4\x8dia studija, j\xc5\xb3 stiliai po 1630\xc2\xa0m. supana\xc5\xa1\xc4\x97jo. To laikme\xc4\x8dio kai kuri\xc5\xb3 paveiksl\xc5\xb3 autoryst\xc4\x97 tarp Rembranto ir Lyvenso yra diskutuotina. Ma\xc5\xbedaug tuo laiku abu dailininkai buvo pristatyti princo Oranie\xc4\x8dio, Frederiko Hendriko dvare Hagoje princo sekretoriaus Constantijn Huygens. Lyvensas gavo u\xc5\xbesakym\xc4\x85 i\xc5\xa1tremtos Bohemijos karalien\xc4\x97s El\xc5\xbebietos s\xc5\xabnaus portretui. Po to Lyvensas i\xc5\xa1vyko \xc4\xaf London\xc4\x85 dirbti Anglijos karaliaus Karolio I dvare. Londone Lyvenso stili\xc5\xb3 paveik\xc4\x97 flamand\xc5\xb3 tapytojas Antonis van Deikas (1599\xe2\x88\x921641). Lyvensas 1635\xc2\xa0m. persik\xc4\x97l\xc4\x97 \xc4\xaf Antverpen\xc4\x85, kur prisijung\xc4\x97 prie vietos tapytoj\xc5\xb3 bendruomen\xc4\x97s, kuriai priklaus\xc4\x97 Adrianas Brauveris (apie 1605/1606-1638) ir Davidas Tenirsas Jaunesnysis (1610\xe2\x80\x931690), bei natiurmort\xc5\xb3 tapytojas Janas Davidsas de Hemas (1606\xe2\x80\x931684). Lyvensas \xc4\xafstojo \xc4\xaf vietos \xc5\xa0v. Luko tapytoj\xc5\xb3 gildij\xc4\x85 ir 1638\xc2\xa0m. ved\xc4\x97 Susanna Colijns de Nole, tikriausiai pri\xc4\x97m\xc4\x97 katalikyb\xc4\x99. Poros vienintelis i\xc5\xa1gyven\xc4\x99s vaikas, s\xc5\xabnus Jan Andrea v\xc4\x97liau tapo menininku._NEWLINE_Antverpene Lyvensas k\xc5\xabr\xc4\x97 \xc5\xbeanrinius, religinius paveikslus, peiza\xc5\xbeus, buvo \xc4\xaftakotas Rubenso (1577\xe2\x80\x931640) dail\xc4\x97s. 1644\xc2\xa0m. dailininkas persikraust\xc4\x97 \xc4\xaf Amsterdam\xc4\x85. Po pirmosios \xc5\xbemonos mirties Janas Lyvensas 1648\xc2\xa0m. ved\xc4\x97 Cornelia de Bray, su kuria susilauk\xc4\x97 bent 6 vaik\xc5\xb3. Janas Lyvensas savo gyvenimo metu buvo gerai \xc5\xbeinomas ir pripa\xc5\xbeintas dailininkas. Jis gavo u\xc5\xbesakym\xc5\xb3 dekoruoti Amsterdamo rotu\xc5\xa1\xc4\x99 ir Nyderland\xc5\xb3 Generalinius luomus Hagoje. Lyvensas dirbo Oranie\xc4\x8di\xc5\xb3 princams, k\xc5\xabr\xc4\x97 alegorinius paveikslus Huis ten Bosch kaimo rezidencijai, kurioje gyveno princo Frederiko Hendriko na\xc5\xa1l\xc4\x97 Amalia van Solms. Lyvensas buvo populiariu to meto Nyderland\xc5\xb3 elito portretistu. Jis nutap\xc4\x97 Amalia van Solms dukt\xc4\x97s Luizos Henrietos ir jos vyro, Brandenburgo elektoriaus portretus. 1672\xc2\xa0m. Pranc\xc5\xabzijos ir vokie\xc4\x8di\xc5\xb3 armij\xc5\xb3 \xc4\xafsiver\xc5\xbeimas \xc4\xaf Nyderlandus su\xc5\xbelugd\xc4\x97 Lyvenso karjer\xc4\x85. Jis mir\xc4\x97 skurde, palaidotas 1674\xc2\xa0m. bir\xc5\xbeelio 4 d. Naujoje ba\xc5\xbeny\xc4\x8dioje (Nieuwe Kerk) Amsterdame. Jo vaikai atsisak\xc4\x97 palikimo, nenor\xc4\x97dami paveld\xc4\x97ti t\xc4\x97vo skol\xc5\xb3. Pomirtinis dailininko autoritetas niekuomet nepasiek\xc4\x97 toki\xc5\xb3 auk\xc5\xa1tum\xc5\xb3, kurias Lyvensas tur\xc4\x97jo savo gyvenimo metu. Piteris Lyvensas buvo gerai \xc5\xbeinomas ofortistas.'